અધ્યેતા પદની સ્વીકૃતિ કર્યા બાદ તે વિષે પ્રતિભાવ આપતાં પ્રકાશભાઈએ ગુજરાતી સાહિત્યમાં ડાયાસ્પોરિક ગુજરાતી સાહિત્યના અને ખાસ કરીને ‘ઓપિનિયન’ના પ્રદાનની મહત્તા વિષે વાત કરી. જયંતી દલાલે કહેલું, “એકેડેમી એટલે એક આદમી અને બીજા ડમી” એવી હાલત હાલ ગુજરાતમાં પ્રવર્તે છે, જ્યારે અહીંની અકાદમી નાત-જાત, ધર્મ-કોમ કે રાષ્ટ્રીયતાના વિવાદ-વિભાજનને ઓળંગીને ગુજરાતી ભાષાની સેવા કરે છે એ આનંદની વાત છે. વારસાની ભાષા ગુજરાતી છે તેવા લોકો મથામણો કરીને પણ વિદેશોમાં તેની જાળવણી કરે છે તેનું મૂલ્ય તળ ગુજરાતને નથી. નવોદિત લેખકોનાં ઉદ્રેક, ઉન્મેશ અને ઉરબોલને વ્યક્ત કરવા ‘ઓપિનિયન’માં સ્થાન છે. કોણ, કયા દેશમાંથી શાના વિષે લખે છે તેનો વિવાદ કરવાને બદલે કેવી કોટિનું સાહિત્ય નિર્માણ થાય છે, કેવી રીતે તે વાચકો સુધી પહોંચે છે અને તેના થકી ગુજરાતી ભાષાની જાળવણી અને સંવર્ધન થાય છે કે નહીં તેના પર ધ્યાન કેન્દ્રિત કરીએ અને એ કાર્યમાં યત્કીન્ચિત યોગદાન આપતા સહુનું અભિવાદન કરીએ તો તળ ગુજરાતી કે ડાયાસ્પોરિક ગુજરાતીના સર્જકો સહુનો આદર જળવાશે, એવું એમની વાતો પરથી ફલિત થયું. આ સાથે ગુજરાતી લેક્સિકોન દ્વારા ‘ઓપિનિયન’ના 18 વર્ષના અંકોનું ડિજિટલાઈઝેશન થયું તેની ડિવીડી પણ પ્રકાશભાઈના હાથે લોકાર્પિત કરવામાં આવી.